KIRJALLINEN KYSYMYS E-0512/01 esittäjä(t): Robert Goebbels (PSE) komissiolle. Euroopan unionin ja Yhdysvaltain sosiaalitilastojen vertailukelpoisuus.



Virallinen lehti nro 364 E , 20/12/2001 s. 0011 - 0012



KIRJALLINEN KYSYMYS E-0512/01 esittäjä(t): Robert Goebbels (PSE) komissiolle (22. helmikuuta 2001) Aihe: Euroopan unionin ja Yhdysvaltain sosiaalitilastojen vertailukelpoisuus Kun komissio julkaisee tutkimuksia pakollisten verojen ja maksujen määrästä tai sosiaaliturvasta Euroopan unionin eri jäsenvaltioissa ja Yhdysvalloissa, vertailuista - ilmaistuna yleensä prosentteina BKT:sta - käy aina ilmi, että Euroopassa maksut ovat suurempia kuin Yhdysvalloissa. Mutta kun otetaan huomioon huomattavat erot Euroopan ja Yhdysvaltojen sosiaaliturvassa, onko vertailuilla merkitystä? Yhdysvalloissa sosiaaliturva on julkisia ohjelmia (kuten Medicare tai Medicaid) lukuun ottamatta laajalti yksityistä, tai se perustuu yritysten hallinnoimiin ohjelmiin. Kymmenillä miljoonilla työikäisillä amerikkalaisilla ei ole sairausvakuutusta eivätkä he maksa maksuja eläkerahastoille. Voiko komissio antaa edes summittaista numeerista arviota amerikkalaisen sosiaaliturvan alijäämästä? Eikö sosiaalimenojen vertailukelpoisuus Atlantin molemmin puolin paranisi, jos amerikkalaisten vapaaehtoiset yksityiset sosiaalimenot ja etenkin sosiaaliturvamaksujen puuttuminen otettaisiin huomioon? Anna Diamantopouloun komission puolesta antama vastaus (29. toukokuuta 2001) Vuosien 1997 ja 1999 kertomuksissaan sosiaalisesta suojelusta Euroopassa komissio käsitteli sosiaalisen suojelun nettomenoja taloudellisen yhteistyön ja kehityksen järjestön (OECD:n) tekemän tutkimuksen pohjalta arvioidakseen sosiaalialan nettomenoja.(1) Vuoden 1999 kertomuksessa sosiaalisesta suojelusta Euroopassa mainitaan, että arviot ovat usein maakohtaisia, joten niiden vertailukelpoisuus koko unionin alueella on kyseenalaista. Kertomuksessa julkaistut arviot liittyvät eräisiin jäsenvaltioihin. OECD:n tutkimuksessa on arviot myös Yhdysvaltojen osalta. Komissio lähettää suoraan arvoisalle parlamentin jäsenelle ja parlamentin sihteeristölle nämä tiedot sisältävän taulukon, josta ilmenee, että (OECD:n terminologiaa käyttäen) sosiaalialan julkisten bruttomenojen kokonaistaso on alempi Yhdysvalloissa kuin niissä jäsenvaltioissa, joiden tiedot ovat käytettävissä, kun taas toisaalta sosiaalialan nettomääräiset kokonaismenot ovat verrattain samankaltaiset Yhdysvalloissa ja jäsenvaltioissa. Pääasiallinen ero on siinä, että julkiset järjestelmät ovat tärkeämmässä asemassa yhteisön alueella, kun taas Yhdysvalloissa merkittäviä ovat yksityiset järjestelyt. Tämä ero heijastuu väistämättä vertailtaessa verojen ja sosiaaliturvamaksujen (joita maksetaan myös sosiaalietuuksista) tasoa pakollisten julkisten järjestelmien rahoittamiseksi, sillä tiedoissa ei oteta huomioon kotitalouksien yksinomaan yksityisiä menoja. Toisaalta komission ei ole mahdollista arvioida tilannetta Yhdysvalloissa väestöosuuden tai tarpeiden kannalta. Sosiaalisen suojelun menoihin liittyvät (brutto- tai nettotietoihin perustuvat) tiedot eivät ole riittäviä sosiaalisen suojelun järjestelmien tehokkuuden arvioimiseksi, sillä niistä puuttuvat tiedot katetusta väestöosasta, yksittäisille henkilöille maksettavien etuuksien tasosta, tulonsiirtojen vaikutuksista ja ihmisten todellisesta terveystilanteesta. (1) Ks. esimerkiksi Willem Adema, Net Social Expenditure, Labour Market and Social Policy Occasional Papers, No. 39, OECD, 1999.